text: Alkoholikeres børn får ofte problemer
  24 september 2015 kl. 13.57
  Børn fra hjem med misbrugsproblemer har brug for hjælp, lyder det fra forening.
  Børn af misbrugere har brug for en voksen, der kan hjælpe dem, lyder det fra TUBA, som er en forening, der står for "Terapi og rådgivning for Unge som er Børn af Alkoholmisbrugere".
  - Ofte lider unge af misbrugsforældre af lavt selvværd. De har problemer med at fastholde arbejde og uddannelse, og de har svært ved at stifte familie, siger Henrik Appel, landsleder i TUBA.
  - Men hos TUBA har vi gode erfaringer med at hjælpe de unge. Derfor går vi på gaden for at gøre opmærksom på, at der findes hjælp og støtte til de unge, der har det svært, og at det ikke kræver så meget at hjælpe et barn i en misbrugsfamilie, siger han.
  TUBA kører i øjeblikket en kampagne, der hedder Bland Dig, og var i dag på gaden i Kolding.
  Hvert år hjælper TUBA 4000 unge via terapi, onlinerådgivning, undervisning og kurser.
  